Talas

Talas (kirg. Tалас) on kaupunki ja Talasin alueen hallinnollinen keskus Kirgisiassa. Se sijaitsee Talasin laaksossa samannimisen joen vasemmalla rannalla 361 kilometriä maan pääkaupungista Biškekistä lounaaseen. Kaupungissa oli arviolta 43 380 asukasta vuonna 2025. Paikkakunta on saanut alkunsa venäläisten uudisasukkaiden vuonna 1877 perustamasta Ak-Tšin kylästä. Se sai vuonna 1913 nimen Dmitrijevka, ja vuonna 1944 siitä tuli Talasin kaupunki. Asukkaista oli vuoden 2009 väestönlaskennan mukaan 88,9 prosenttia kirgiisejä, 6,6 prosenttia venäläisiä ja 1,3 prosenttia uzbekkeja. Talasista on maantieyhteys Biškekiin Suusamyrin laakson ja Ötmökin solan kautta. Kazakstanin Tarazin kaupunkiin on matkaa 90 kilometriä. Uudistettu lentoasema avattiin vuonna 2024. Kaupungissa on elintarvike-, kevyttä ja rakennustarviketeollisuutta. Se vastaa noin 70 prosentista alueen teollisuustuotannosta. Kaupungissa toimii vuonna 2000 perustettu Talasin yliopisto. Kulttuurilaitoksia ovat teatteri, musiikkitalo ja keskikoulun historiallinen museo. Lähistöllä sijaitsee Manasin mausoleumi ja sen yhteyteen rakennettu Manas Ordon museoalue. Lähteet Aiheesta muualla Kaupungin sivusto